[{"text_idx": "#000000", "text": "Tair ge\u0302m i fynd yn nhymor Uwch Gynghrair Cymru a dim ond dau bwynt sy\u2019n gwahanu Cei Connah a\u2019r Seintiau Newydd yn y ras am y bencampwriaeth."}, {"text_idx": "#000002", "text": "Wedi buddugoliaeth gyfforddus yn Y Barri ddydd Sadwrn mae\u2019r Bala wedi sicrhau\u2019r trydydd safle gan selio eu lle\u2019n Ewrop."}, {"text_idx": "#000003", "text": "Roedd hi\u2019n brynhawn i\u2019w gofio i\u2019r capten Chris Venables, sgoriodd hatric ar Barc Jenner i gyrraedd y garreg filltir anhygoel o 200 o goliau cynghrair."}, {"text_idx": "#000004", "text": "Venables yw prif sgoriwr y gynghrair eto eleni gyda 24 o goliau hyd yma, ac ar o\u0302l sgorio wyth go\u0302l yn ei chwe ge\u0302m ddiwethaf yn erbyn y Cofis, bydd yr ymosodwr profiadol yn hyderus o ychwanegu at ei gyfanswm nos Fawrth."}, {"text_idx": "#000005", "text": "Mae Caernarfon ar rediad o wyth ge\u0302m heb fuddugoliaeth, eu cyfnod salaf yn yr uwch gynghrair ers 2009."}, {"text_idx": "#000008", "text": "Mae\u2019r Seintiau Newydd wedi mynd ar rediad o dair ge\u0302m heb ennill am y tro cynta\u2019r tymor hwn, a bydd angen dod a\u2019r rhediad i ben nos Fawrth os am gadw\u2019r pwysau ar Gei Connah yn y ras am y bencampwriaeth."}, {"text_idx": "#000009", "text": "Dyw\u2019r criw o Groesoswallt heb sgorio yn eu dwy ge\u0302m ddiwethaf, ond mae Anthony Limbrick yn gwybod bod dim ond angen i Gei Connah faglu unwaith i roi\u2019r bencampwriaeth yn o\u0302l yn nwylo\u2019r Seintiau."}, {"text_idx": "#000010", "text": "Fydd hi\u2019n her i di\u0302m Rhys Griffiths gan bod Pen-y-bont wedi colli pob un o\u2019u chwe ge\u0302m flaenorol yn erbyn Y Seintiau Newydd."}, {"text_idx": "#000013", "text": "Mae tynged Cei Connah yn nwylo eu hunain \u2013 ennill eu tair ge\u0302m nesaf a nhw fydd pencampwyr Cymru am yr ail dymor yn olynol."}, {"text_idx": "#000014", "text": "A bydd hyder y Nomadiaid yn uchel gan nad yw ti\u0302m Andy Morrison wedi colli dim un o\u2019u naw ge\u0302m ddiwethaf yn erbyn Y Barri (ennill 5, cyfartal 4)."}, {"text_idx": "#000015", "text": "Mae\u2019r Barri wedi bod ar rediad gwael ers yr hollt ac ond wedi ennill un pwynt o\u2019u chwe ge\u0302m ddiwethaf."}, {"text_idx": "#000018", "text": "Pum ge\u0302m heb ennill ac mae Hwlffordd wedi llithro o\u2019r 7fed safle ac mewn perygl o syrthio\u2019n i\u0302s i lawr y tabl cyn diwedd y tymor."}, {"text_idx": "#000019", "text": "Er bod eu record yn weddol hafal, does dim un o\u2019r 11 ge\u0302m ddiwethaf rhwng y timau yma wedi gorffen yn gyfartal (Aberystwyth yn ennill 6, Hwlffordd yn ennill 5)."}, {"text_idx": "#000022", "text": "Mae\u2019r Derwyddon wedi colli eu chwe ge\u0302m ddiwethaf, ac felly\u2019n sicr o orffen ar waelod y tabl eleni."}, {"text_idx": "#000023", "text": "Mae\u2019r Fflint yn hafal ar bwyntiau gydag Aberystwyth, ac er na fydd neb yn syrthio o\u2019r uwch gynghrair yr haf yma, bydd Neil Gibson yn benderfynol o beidio gorffen yn y ddau safle isaf er mwyn teimlo bod ei di\u0302m wedi haeddu eu lle\u2019n y brif adran y tymor nesaf."}, {"text_idx": "#000026", "text": "Dechreuodd Y Drenewydd ail ran y tymor naw pwynt y tu o\u0302l i Hwlffordd yn y 7fed safle, ond ar o\u0302l saith ge\u0302m heb golli fe all y Robiniaid sicrhau eu lle yn y gemau ail gyfle nos Fawrth."}, {"text_idx": "#000027", "text": "Mae\u2019r myfyrwyr hefyd yn mwynhau cyfnod llwyddiannus ac ar rediad cryf o chwe ge\u0302m heb golli."}, {"text_idx": "#000028", "text": "Ond mae\u2019r fantais seicolegol gan y Robiniaid, gan nad yw\u2019r ti\u0302m sy\u2019n chwarae oddi cartref wedi ennill dim un o\u2019r 10 ge\u0302m ddiwethaf rhwng y clybiau yma (ers i Met ennill 0-1 ar Barc Latham yn Rhagfyr 2016)."}, {"text_idx": "#000030", "text": "Bydd uchafbwyntiau\u2019r gemau i\u2019w gweld ar Mwy o Sgorio nos Fercher am 21:30."}]